MApN spune că nu vrea să doneze Ucrainei singurul sistem Patriot operaţional, dar Iohannis vorbea de unul din cele 3 în curs de pregătire
Ministrul Apărării, Angel Tîlvăr, a declarat marţi la TVR că România nu se poate lipsi de singurul sistem Patriot operaţional din ţară şi că discuţiile privind cedarea către Ucraina a unui asemenea sistem de apărare antiaeriană vor fi purtate în CSAT. Confirmă astfel declaraţia făcută duminică de premierul Marcel Ciolacu pentru Observator. Preşedintele Klaus Iohannis a declarat după întâlnirea cu Joe Biden că SUA vor ca România să trimită Ucrainei un sistem Patriot, dar a precizat că discuţiile sunt ca Bucureştiul să doneze unul dintre cele trei sisteme aflate în faze avansate de pregătire, şi nu singurul sistem operaţional.
- FT: Moldova sfidează Rusia. Va semna un pact de securitate cu UE. Ce prevede documentul
- Marea Finală Chefi la Cuțite este miercuri, de la 20:30, pe Antena 1 și AntenaPLAY
Sistemul PATRIOT operaţional în România este indispensabil, iar discuţia privind cedarea unei astfel de baterii către Ucraina va fi analizată în Consiliul Suprem de Apărare a Ţării (CSAT) a declarat, marţi, la Braşov, ministrul Apărării, Angel Tîlvăr.
"Nu a spus nimeni că trebuie să o dăm (o baterie de Sistem PATRIOT - n.r.). Sunt echipamente solicitate, ţinând seama de situaţia de acolo. Noi avem un astfel de echipament funcţional şi trei care sunt în curs de a deveni funcţionale. Până atunci, nevoia noastră este satisfăcută momentan de acest echipament. Urmează să avem şi alte discuţii", a spus ministrul pentru TVR, potrivit Agerpres.
El a explicat că, în acest moment, în ţara noastră există patru sisteme PATRIOT, dintre care unul este operaţional iar restul sunt în curs de operaţionalizare. Încă trei astfel de sisteme urmează să fie primite de statul român."Le-am luat tocmai pentru nevoia României de a-şi apăra teritoriul naţional. Deci ele au relevanţă, iar din acest punct de vedere, acest sistem operaţional este indispensabil", a punctat Tîlvăr.
Potrivit ministrului, discuţiile privind cedarea către Ucraina a unui asemenea sistem de apărare antiaeriană vor fi purtate la nivelul CSAT. "Noi, la nivelul Apărării Naţionale, am făcut evaluări legate de acest lucru.(...)Nu este vorba de a prejudicia securitatea naţională, este vorba de a apăra teritoriul naţional, evident, în acord cu aliaţii noştri, pentru că România face parte dintr-o alianţă care ne onorează şi care ne generează garanţii de securitate", a mai arătat ministrul Apărării.
Sistem Patriot, donat Ucrainei. Armata are ezitări
Klaus Iohannis a declarat săptămâna trecută, din SUA, că sunt discuţii pentru operaţionalizarea unuia din restul de trei sisteme Patriot pe care le mai are România în pregătire pentru a fi trimis în Ucraina şi că va cere ceva la schimb. Surse din domeniul Apărării au declarat pentru Observator că cedarea unui Patriot către Ucraina se poate face doar dacă România primeşte drept compensaţie un sistem de apărare similar sau chiar mai performant. Pe listă se numără sisteme de apărare anti-aeriană precum NASAMS, IRIS-T, SAMP-T sau THAAD, în funcţia de disponibilitatea aliaţilor din NATO
"În ultimele săptămâni este o discuţie destul de intensă despre cine poate să ofere sisteme Patriot Ucrainei. România dispune de astfel de sisteme şi atunci, sigur, am fost întrebaţi şi noi. Şi preşedintele Biden a adus această chestiune în discuţie şi i-am spus că sunt deschis să discutăm aceste chestiuni, asta însemnând că va trebui să discut eu acasă, în CSAT, să vedem cum putem să punem problema, ce putem să oferim şi evident ce putem să primim în schimb, pentru că este, după părerea mea, inacceptabil să rămână România fără apărare antiaeriană. Eu cred că vom găsi o soluţie. Este vorba de un singur sistem Patriot. Credeţi-mă că ştiu mai multe detalii, dar da, este unul funcţional care va rămâne în România, celelalte care sunt în faze avansate de operaţionalizare şi despre unul dintre acestea era vorba", a declarat Klaus Iohannis săptămâna trecută.
Marcel Ciolacu a declarat marţi că a discutat cu preşedintele Klaus Iohannis donarea unui sistem de rachete Patriot în Ucraina. Premierul a spus că o decizie pe acest subiect se va lua în urma unei şedinţe a CSAT. Şi preşedintele PNL, Nicolae Ciucă, a declarat luni că este un subiect care nu trebuie politizat şi este o decizie care se va lua după o analiză în CSAT.